CELEX: 32020R2179
Language: ro
Date: 2020-12-16 00:00:00
Title: Regulamentul de punere în aplicare (UE) 2020/2179 al Comisiei din 16 decembrie 2020 privind clasificarea anumitor mărfuri în Nomenclatura combinată

22.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 433/33
               
            
         REGULAMENTUL DE PUNERE ÎN APLICARE (UE) 2020/2179 AL COMISIEI
         din 16 decembrie 2020
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a aceluiași tabel.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.
                  
               
                     (5)
                  
                  
                     Măsurile prevăzute de prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a aceluiași tabel.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 decembrie 2020.
            
               
                  Pentru Comisie,
               
               
                  Pentru Președinte,
               
               Gerassimos THOMAS
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        O geantă dreptunghiulară compusă dintr-un corp din elastomer de silicon turnat. Aceasta măsoară aproximativ 16,5 cm în lungime, 10 cm în înălțime și 2,5 cm în lățime. Este prevăzută cu o toartă atașată din același material și cu un sistem de închidere (fermoar).
                        Articolul este produs într-o singură etapă, cu părți integrate (toartă, fermoar) și nu are accesorii interioare.
                        Articolul este conceput pentru a transporta și proteja diverse obiecte de mici dimensiuni.
                        A se vedea imaginile  (*1).
                     
                     
                        3926 90 97 
                     
                     
                        Clasificarea se stabilește pe baza regulilor generale 1 și 6 de interpretare a Nomenclaturii combinate și pe baza textului codurilor NC 3926 , 3926 90  și 3926 90 97 .
                        Clasificarea la poziția 4202  este exclusă, deoarece aceasta include numai articolele pe care le menționează în mod specific și articolele similare [a se vedea, de asemenea, notele explicative ale Sistemului armonizat (NESA) aferente poziției 4202 , primul paragraf].
                        Având în vedere caracteristicile sale obiective (în special interiorul simplu și dimensiunea redusă), articolul nu se consideră a fi o valiză, o casetă de toaletă, o mapă port-documente, o servietă, un ghiozdan sau un articol similar din prima parte a poziției 4202 . Articolul nu este considerat a fi un articol similar din prima parte a poziției 4202 , deoarece nu este modelat special sau căptușit pe interior pentru a conține anumite unelte, cu sau fără accesorii [a se vedea, de asemenea, NESA aferente poziției 4202 , al treilea paragraf și punctul (9) litera (f)]. Prin urmare, articolul nu este acoperit de textul primei părți a poziției 4202 .
                        Articolele vizate de a doua parte a poziției 4202  trebuie să fie numai din materialele specificate la aceasta sau trebuie să fie acoperite în întregime sau în cea mai mare parte cu astfel de materiale sau cu hârtie (a se vedea, de asemenea, NESA aferente poziției 4202 , al patrulea paragraf).
                        Având în vedere că articolul este fabricat din elastomer de silicon turnat, acesta nu poate fi considerat o poșetă cu o suprafață exterioară din folie de material plastic. Prin urmare, articolul nu este acoperit de textul celei de a doua părți a poziției 4202 .
                        Articolul nu este de tipul celor purtate în mod obișnuit în buzunar sau în geantă, cum ar fi tocuri pentru ochelari, portbancnote, portofele, portmonee, portchei, portțigarete, tabachere, cutii pentru pipe și pungi pentru tutun (a se vedea, de asemenea, nota explicativă a Sistemului armonizat de la subpozițiile 4202.31, 4202.32 și 4202.39). Prin urmare, articolul nu poate fi clasificat la subpozițiile 4202.31, 4202.32 și 4202.39.
                        În consecință, articolul trebuie clasificat la codul NC 3926 90 97  ca „alte articole din materiale plastice”.
                     
                  
               
            
               
            
               
            
               (*1)  Imaginile au un caracter pur informativ.